Žiga, Peter, minister hospodárstva SR (2017-10-18):
Ďakujem veľmi pekne. Vážený pán predsedajúci, vážené panie poslankyne, páni poslanci, prajem vám všetkým dobrý deň a ďakujem aj za možnosť vystúpiť. A je to také symbolické. Symbolické vo vzťahu k tomu, že budúci týždeň 24. októbra si pripomenieme 25. výročie spustenia Vodného diela Gabčíkovo. A je to také symbolické, pretože aj tuná v tejto sále na strane opozície sú také dve skupiny ľudí. Jedna skupina ľudí toto vodné dielo nikdy nechcela, však pani Zimenová, a dodnes tvrdia, že to je zlé, a vtedy tvrdili, že to bude jedna bohapustá ekologická katastrofa, že tu budeme v Bratislave mať počasie ako v Londýne, samá hmla, že zahynie veľké množstvo zvierat a vtákov a že vlastne nič sa tým dielom nevyrieši, len to bude ekologická katastrofa. A dnes zisťujeme, že vodné dielo funguje, vodná elektráreň vyrába elektrinu, že tu vznikajú nové druhy vtákov, resp. prichádzajú tu nové druhy vtákov a zvierat, že dokonca tam ideme vyhlasovať nový národný park. Potom je to druhá skupina poslancov, ktorí si mysleli, že Vodná elektráreň v Gabčíkove by nemala patriť Slovensku, že vodná elektráreň, ktorá je súčasťou vodného diela, by mala patriť zahraničnému privatizérovi. A tu sa tak dostávam do roku 2005, do roku 2006 a viem, že to v opozícii neradi počúvate, a hovorím o nevýhodnej privatizácii Dzurindovej vlády, počas ktorej spoločnosť Enel získala Slovenské elektrárne a popritom ako bonus alebo, keď chcete, ako dar, to je asi presnejšie slovo, získala aj Vodnú elektráreň v Gabčíkove. Vodnú elektráreň, pán Galek, ktorá vyrába nie 50, 10 % elektriny na Slovensku, 10 %, a je to zelená energia. A myslím si, že je dobré, že ju Slovensko získalo naspäť. A treba povedať, že tento Enel, ktorý to privatizoval v roku 2006, mal takého, alebo vláda vtedy mala takého privatizačného poradcu, nebudem hovoriť meno, ktorý v tom čase získal za to poradenstvo, že poradil, aby sa Vodná elektráreň Gabčíkova stala súčasťou privatizácie, zobral za toto poradenstvo 550 mil. korún; 550 mil. korún na dnešné peniaze je 18,5 mil. eur. Nepamätám si ani tých, ktorí tu vtedy sedeli alebo sa pohybovali možno v politike na regionálnej úrovni alebo na komunálnej úrovni, že by jedno slovo povedali. A nepamätám si napríklad ani pri privatizácii SPP, kedy privatizoval SPP jeden uchádzač a zaplatili sme za poradenské služby 35 mil. dolárov, žeby tu bolo jedno slovo o tom, že je to nehorázna odmena alebo že je to kriminálne, alebo niečo podobné. Bola to naša vláda, ktorá v roku 2015 sa rozhodla, že napraví nehoráznosť a neprávosť, ktorá sa stala v Slovenskej republike, a vráti Vodnú elektráreň v Gabčíkove naspäť a prevezme kontrolu nad touto vodnou elektrárňou. Ak by ste čakali, že opozícia toto podporí alebo že sa postaví za vládu, tak by ste čakali márne. Ako prvá nasledovala kritika nášho rozhodnutia a boli také hlášky typu, že Fico robí najdrahšiu volebnú kampaň, že faktúra na 588 mil. je už vystavená. A dnes čítam dôvodovú správu na túto schôdzu a priznám sa, že som si jednu pasáž musel prečítať viackrát. Navrhovatelia tvrdia, že „vláda už podľa právnej analýzy v roku 2006 vedela, že je veľká šanca spor vyhrať“. A v roku 2015 opozícia tvrdí, že „Slovensko spor prehrá,“ a citujem, „faktúra je už vystavená“. A potom znovu v roku 2017 hovorí, že to bol jasný spor, že to bol jednoduchý spor, že ktorý trval tri mesiace. Chcel by som požiadať opozíciu, aby si v tom urobila jasno, čo bolo v roku 2006, čo bolo v roku 2015 a čo je dnes. A ak dovolíte, mám tu aj citát jedného predstaviteľa opozície spred dvoch rokov z apríla a dobre počúvajte, prosím, budem citovať: „Sme nútení, bohužiaľ, konštatovať, že Robert Fico nás ťahá opäť do jedného veľkého dobrodružstva, ktoré s veľkou pravdepodobnosťou bude stáť slovenských daňovníkov stovky miliónov eur. Ide o kauzu Gabčíkovo, kde sa premiér silou-mocou snaží zmocniť tejto Vodnej elektrárne, a to v rozpore s platnými zmluvami. Už prišiel aj prvý účet za takýto nešťastný postup, a to faktúra vo výške 588 mil. eur.“ Na tomto je veľmi dobre vidieť dvojtvárnosť opozície. Vtedy opozícia tvrdila, že spor prehráme a dnes v dôvodovej správe čítame, že vlastne to bolo všetko jasné a od začiatku vedeli, že ten spor vyhráme. Aj poslanec Galek, ktorý tu už tak vehementne vystupoval za klub SaS, mal iný názor v roku 2015 a iný názor v roku 2017. A keď som počúval ten váš prejav, pán poslanec Galek, tak sa mi zdalo, že tu obhajujete nie záujmy Slovenskej republiky. Rozmýšľam, že či to nebude náhodou preto, že ste boli zamestnancom firmy Enel. (Potlesk.) A zaujímavé je, že zo všetkých oficiálnych životopisov ste si túto, tento fakt stiahli, že ste boli zamestnancom firmy Enel v roku 2008. Tak teda sa pýtam, že koho záujmy tu hájite. (Reakcia z pléna.) Ale, pán poslanec Galek... (Prerušenie vystúpenia predsedajúcim.)